Author: Juraj Kalnicky
Last saved by: Viera Chudá
Company: MSSR

Správa zo zahraničnej pracovnej cesty
1.	Účastník ZPC:

Titul, meno a priezvisko: | Ing. Vladimír Belovič, CSc.

Pracovisko:

MŠVVaŠ SR, Stromová 1, 81330 Bratislava 
sekcia ďalšieho vzdelávania a mládeže

Pracovné zaradenie: | štátny radca
Znalosť jazykov: | A, F, N, R
2.	Zahraničná pracovná cesta:

Štát: | Belgicko
Mesto: | Brusel
Vykonaná v dňoch: | 22. - 23. 9. 2011
Prijímajúca organizácia: | Sekretariát Európskej rady, Brusel
Účel cesty: | Účasť na zasadnutí Výboru pre vzdelávanie Rady EÚ
Spôsob financovania: | Náklady na ubytovanie, stravné a vreckové náklady hradí MŠVVaŠ SR; cestovné náklady sú refundované MF SR z FO;
3.	Rámcový program pobytu:
22. 9. 2011 | V skorých ranných hodinách odchod autobusom z Bratislavy na letisko Viedeň- Schwechat, prílet do Bruselu, celodenné rokovanie Výboru pre vzdelávanie.
23. 9. 2011 | Rokovanie Výboru pre vzdelávanie, odlet z Bruselu do Viedne vo večerných hodinách, návrat autobusom do Bratislavy.
4.	Stručný priebeh rokovaní:
V dňoch 22. – 23. 9. 2011 som sa zúčastnil rokovania Výboru pre vzdelávanie Rady EÚ. Rokovanie výboru viedla Dorota Lewandowska z poľského ministerstva školstva. Počas zasadnutia bola prerokovaná nasledovná agenda:

1.  Schválenie agendy
2.  Informácie  Predsedníctva
3.  Informácie  Komisie 
4.  Návrh záverov Rady o referenčných hodnotách v rámci vzdelávacej mobility
      - diskusia
        = doc. 13978/11 EDUC 231
5.  Oznámenie Komisie o modernizácii vysokoškolského vzdelávania
     - prezentácia Komisie
       = doc. 14198/11 EDUC 234
6.  Návrh uznesenia Rady o obnovenom programe vzdelávania dospelých 
     - diskusia 
        = doc. 14026/11 EDUC 232 

7.  Návrh záverov Rady o jazykových kompetenciách na posilnenie mobility
     - diskusia 
        = doc. 14101/11 EDUC 233 
8. Rôzne

Stručný obsah a priebeh diskusie k jednotlivým bodom

1.  Schválenie agendy

Agenda zasadania bola schválená bez pripomienok.

2.  Informácie  Predsedníctva

Predsedajúca informovala o rokovaní Skupiny na vysokej úrovni pre vzdelávanie, ktoré sa uskutočnilo dňa 21. 9. 2011. Obsahom rokovania bola problematika investícií do vzdelávania a odbornej prípravy a programu vzdelávania a odbornej prípravy v pripravovanom viacročnom finančnom rámci. Pripomenula blížiace sa konferencie a stretnutia poľského predsedníctva v mesiaci október 2011. O práci Pracovnej skupiny pre mládež informovala jej predsedníčka Klaudia Wojciechowska. Podobne priniesla predsedníčka Výboru pre kultúrne záležitosti informácie o jeho činnosti. 

3.  Informácie  Komisie

Komisia pripomenula nomináciu do tematickej pracovnej skupiny o predčasnom opúšťaní školy, ktoré je potrebné postúpiť Komisii do 30.9.2011. 

4. Návrh záverov Rady o referenčných hodnotách v rámci vzdelávacej mobility

Vzdelávacia mobilita prispieva k zlepšeniu zamestnateľnosti mladých ľudí tým, že nadobudnú kľúčové zručnosti a kompetencie, ktoré zahŕňajú najmä jazykové kompetencie a porozumenie rôznych kultúr, ale tiež sociálne a občianske zručnosti, zručnosti potrebné pri podnikaní a pri riešení konfliktov a tvorivosť vo všeobecnosti. Bude potrebné zlepšiť zber údajov o vzdelávacej mobilite na všetkých úrovniach. ČŠ sú vyzvané, aby na vnútroštátnej úrovni prijali opatrenia zamerané na zvýšenie vzdelávacej mobility a na európskej úrovni opatrenia na dosiahnutie nasledovných európskych referenčných hodnôt:

1. Vzdelávacia mobilita v oblasti vysokoškolského vzdelávania 
Do roku 2020 by sa malo v EÚ počas štúdia v priemere aspoň 20 % absolventov vysokých škôl zúčastniť štúdia alebo odbornej prípravy v zahraničí, ktoré by súviseli s vysokoškolským vzdelávaním. Na zohľadnenie mobility by sa mala stanoviť hranica 15 kreditov v rámci systému ECTS alebo minimálna doba pobytu tri mesiace.
 
2. Vzdelávacia mobilita v rámci počiatočného odborného vzdelávania a odbornej prípravy 
Do roku 2020 by sa malo v EÚ počas štúdia v priemere aspoň 6 % absolventov počiatočného odborného vzdelávania alebo prípravy zúčastniť štúdia alebo odbornej prípravy v zahraničí, ktoré by trvali minimálne 2 týždne. 

3. Vzdelávacia mobilita mladých ľudí vo všeobecnosti
Do roku 2020 by malo mať v EÚ v priemere aspoň 20 % mladých ľudí vo veku 18 – 34 rokov skúsenosti s niektorou formou cezhraničnej vzdelávacej mobility (napr. v prostredí formálneho alebo neformálneho vzdelávania, ako dobrovoľníci, atď.). Na zohľadnenie mobility by sa mala stanoviť hranica dvoch týždňov.

Diskusia

V diskusii k dokumentu Komisia informovala, že riaditelia pre sociálnu štatistiku, ktorí sa stretli v rámci Eurostatu v Luxemburgu, sa rozhodli zriadiť task force na preskúmanie technických záležitostí ohľadne možnosti využívať Adult Education Survey na monitorovanie nových benčmarkov. Komisia ďalej oslovila OECD s možnosťou zahrňúť do prieskumu TALIS mobilitu učiteľov. 

V rámci ďalšej diskusie viacero ČŠ upozornilo na skutočnosť,  že požiadavka na rozsah mobility v podobe 15 ECTS, resp. 3 mesiace je prisilná; že je potrebné zladiť navrhovaný benčmark s existujúcim benčmarkom v Bolonskom procese;  navrhli zahrnúť aj mobilitu kratšiu ako 2 týždne, ako sa to zaznamenáva v Europass;

Záver: Výbor pre vzdelávanie pokračoval v diskusii ohľadne návrhu záverov Rady o referenčných hodnotách v rámci vzdelávacej mobility. Väčšina delegácií podporuje návrh hodnoty a metodológie pre benčmark pre vzdelávaciu mobilitu v oblasti vysokoškolského vzdelávania, je potrebné ho však úplne zladiť s existujúcim benčmarkom v Bolonskom procese.  Viacero delegácií nesúhlasí s benčmarkom pre mobilitu mládeže vo všeobecnosti.

5.  Oznámenie Komisie o agende pre modernizáciu systémov vysokoškolského vzdelávania v Európe

Predsedníčka PS pre výskum informovala o práci tejto skupiny, ktorá sa v súčasnosti orientuje predovšetkým na koncept európskeho intelektuálneho kapitálu.

Komisia prezentovala svoje Oznámenie o agende pre modernizáciu systémov vysokoškolského vzdelávania v Európe s cieľom zvýšiť počet absolventov, skvalitniť výučbu a zlepšiť vysokoškolské vzdelávanie tak, aby čo najviac prispelo k silnejšiemu hospodárstvu EÚ po kríze. Oznámenie identifikuje prioritné oblasti, v ktorých musia krajiny EÚ napredovať, aby dosiahli spoločné vzdelávacie ciele, a takisto vytyčuje spôsob, akým EÚ môže podporiť modernizačné politiky členských krajín. Iniciatívy na úrovni EÚ zahŕňajú viacrozmerné hodnotenie univerzít, ktoré zlepší informovanosť študentov o tom, ktoré študijné programy sú pre nich najvhodnejšie, a tiež schému záruk na pôžičku pod názvom Erasmus for Masters pre študentov, ktorí absolvujú celé vysokoškolské štúdium v zahraničí.

Medzi prioritné oblasti, v ktorých sú ďalšie reformy nevyhnutné, patria: 
•	Zvýšiť počet absolventov, zapojiť do vysokoškolského vzdelávania ľudí z viacerých vrstiev spoločnosti a znížiť počet študentov, ktorí štúdium nedokončia, 
•	skvalitniť a aktualizovať obsahy vysokoškolského vzdelávania, aby študijné programy splnili potreby jednotlivcov, trhu práce a budúcich povolaní, ako aj podnecovať a odmeňovať vynikajúce výsledky vo vyučovaní a výskume,
•	poskytovať študentom viacej príležitostí na získanie ďalších zručností prostredníctvom štúdia alebo výcviku v zahraničí a podporovať cezhraničnú spoluprácu s cieľom zvýšiť úroveň vzdelávania,
•	pripraviť väčší počet výskumníkov pre budúce priemyselné odvetvia,
•	upevňovať vzťahy medzi vzdelávaním, výskumom a priemyslom s cieľom podporiť excelentnosť a inovácie, 
•	zabezpečiť účinné financovanie – liberalizovať správu vysokoškolského vzdelávania a investovať do kvalitného vzdelávania, ktoré pokryje potreby trhu práce.

Záver: Komisia prezentovala svoje Oznámenie o agende pre modernizáciu systémov vysokoškolského vzdelávania v Európe s cieľom zvýšiť počet absolventov, skvalitniť výučbu a zlepšiť vysokoškolské vzdelávanie tak, aby čo najviac prispelo k silnejšiemu hospodárstvu EÚ po kríze. PRES najneskôr do štvrtka 29.9. rozošle návrh záverov Rady, ktoré budú prvýkrát prerokované na zasadaní Výboru 4.10. 2011.

6.  Návrh uznesenia Rady o obnovenom programe vzdelávania dospelých

Rada sa vyzýva k prijatiu obnoveného programu vzdelávania dospelých, ktorý bude pokračovať v práci v oblasti vzdelávania dospelých, doplní ju a zosúladí podľa štyroch strategických cieľov, ktoré Rada určila v strategickom rámci ET 2020. Program zameraný prvotne na obdobie rokov 2012 – 2014 by sa mal chápať v kontexte dlhodobejšej vízie pre vzdelávanie dospelých, pričom sa bude usilovať o zlepšenie profilu tejto oblasti. Členské štáty a Komisia by mali v období rokov 2012 – 2014 sústrediť svoje úsilie na  viacero opatrení uvedených v prílohe a rozdelených do 5 prioritných oblastí vychádzajúcich zo strategického rámca ET 2020:
1. Úsilie, aby sa celoživotné vzdelávanie a mobilita stali realitou
2. Zlepšovanie kvality a efektivity vzdelávania a odbornej prípravy
3. Podpora spravodlivosti, sociálnej súdržnosti a aktívneho občianstva prostredníctvom vzdelávania dospelých
4. Posilňovanie tvorivosti a inovačnej schopnosti dospelých a prostredia, v ktorom prebieha ich vzdelávanie
5. Zlepšovanie vedomostnej základne a monitorovanie sektora vzdelávania dospelých

Záver: Delegácie diskutovali v druhom čítaní o návrhu uznesenia Rady o obnovenom programe vzdelávania dospelých.  K dokumentu nemajú ČŠ množstvo výhrad, preto bude na najbližšom zasadaní diskusia pravdepodobne ukončená.  

7.  Návrh záverov Rady o jazykových kompetenciách na posilnenie mobility
	
Dokument sa opiera o zistenie, že sa zvyšuje dopyt po obsahovo a jazykovo integrovanom vzdelávaní zameranom na mobilitu a zamestnateľnosť pracovníkov. Na všetkých úrovniach vzdelávania by sa z perspektívy celoživotného vzdelávania mal tam, kde je to možné a vhodné, ponúkať širší výber jazykov vrátane menej používaných jazykov a jazykov susedných krajín. Členské štáty sa okrem iného vyzývajú, aby zlepšili odbornú prípravu učiteľov jazykov a odbornú prípravu týkajúcu sa jazykov u učiteľov iných predmetov, posilnili a uľahčili ich mobilitu a aby podporovali mobilitu na účely jazykového vzdelávania s cieľom pomôcť učiacim sa prekonať počiatočné jazykové prekážky a motivovať ich k tomu, aby získali kompetencie v dvoch alebo viacerých cudzích jazykoch. Komisia je vyzvaná, aby podporovala úsilie členských štátov v oblasti výučby jazykov a jazykového vzdelávania a aby pokračovala v činnosti v rámci Platformy občianskej spoločnosti a Podnikateľskej platformy pre viacjazyčnosť. 

Záver: Delegácie diskutovali v druhom čítaní o návrhu záverov Rady o jazykových kompetenciách na posilnenie mobility. Text sa ešte musí terminologicky doladiť. PRES predpokladá ešte jedno čítanie. 

8. Rôzne

V rámci toho bodu sa rozlúčil zástupca Výboru  reprezentujúci Nemecko. V rámci tohto bodu nevystúpila žiadna ďalšia delegácia.

5. Odporúčané závery:

Výbor pre vzdelávanie na svojom rokovaní pokračoval v diskusii ohľadne návrhu záverov Rady o referenčných hodnotách v rámci vzdelávacej mobility. Väčšina delegácií podporuje návrh hodnoty a metodológie pre benčmark pre vzdelávaciu mobilitu v oblasti vysokoškolského vzdelávania, je potrebné ho však úplne zladiť s existujúcim benčmarkom v Bolonskom procese.  Viacero delegácií nesúhlasí s benčmarkom pre mobilitu mládeže vo všeobecnosti. 
Komisia prezentovala svoje Oznámenie o agende pre modernizáciu systémov vysokoškolského vzdelávania v Európe s cieľom zvýšiť počet absolventov, skvalitniť výučbu a zlepšiť vysokoškolské vzdelávanie tak, aby čo najviac prispelo k silnejšiemu hospodárstvu EÚ po kríze. 
Delegácie diskutovali v druhom čítaní o návrhu uznesenia Rady o obnovenom programe vzdelávania dospelých.  K dokumentu nemajú ČŠ množstvo výhrad, preto bude na najbližšom zasadaní diskusia pravdepodobne ukončená.  
Výbor pokračoval v diskusii o návrhu záverov Rady o jazykových kompetenciách na posilnenie mobility. Text sa ešte musí terminologicky doladiť. PRES predpokladá ešte jedno čítanie.

Všetky  prerokované dokumenty vo Výbore pre vzdelávanie budú predmetom rokovania Rady EÚ pre vzdelávanie, mládež, kultúru a šport, ktorá sa uskutoční v dňoch 28. – 29. novembra 2011. Predtým budú predmetom rokovania Výboru stálych predstaviteľov Coreper. Úlohy vyplývajúce z rokovania Výboru pre vzdelávanie:

1.	Pripraviť pozíciu SR v rámci inštrukcie na rokovanie Coreper.
Z: V. Belovič, SĎVM				T: podľa T rokovania Coreper

2.	Pripraviť podklady pre delegáciu SR na rokovanie Výboru pre vzdelávanie, mládež, kultúru a šport v dňoch 28. – 29. 11. 2011.
Z: V. Belovič, SĎVM				T. 18. 11. 2011

6. Prehľad prinesenej dokumentácie

Prinesená dokumentácia je uložená a je k dispozícii k nahliadnutiu na sekcii ďalšieho vzdelávania a mládeže.

7.	Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú využité pri príprave podkladových materiálov na zasadnutia Rady EÚ pre vzdelávanie, mládež, kultúru a šport, ktoré sa uskutoční v dňoch 28. – 29. novembra 2011 a pri príprave koncepčných dokumentov v oblasti vzdelávania a odbornej prípravy.

8.    Spôsob zverejnenia výsledkov ZPC

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.

Súhlasím so zverejnením správy na internete.

Správu vypracoval: Ing. Vladimír Belovič, CSc.
Dátum: 28. 9. 2011

Správu schválili:  	Ing. Jaroslav Juriga -  RO SCVEZ
Mgr. Kamila Jandzíková, PhD.  - GR SĎVM